CELEX: 62021CN0693
Language: et
Date: 2021-11-18 00:00:00
Title: Kohtuasi C-693/21 P: EDP España, S.A. 18. novembril 2021 esitatud apellatsioonkaebus Üldkohtu (seitsmes koda) 8. septembri 2021. aasta otsuse peale kohtuasjas T-328/18: Naturgy Energy Group versus komisjon

14.2.2022   
            
            
               ET
            
            
               Euroopa Liidu Teataja
            
            
               C 73/11
            
         
      EDP España, S.A. 18. novembril 2021 esitatud apellatsioonkaebus Üldkohtu (seitsmes koda) 8. septembri 2021. aasta otsuse peale kohtuasjas T-328/18: Naturgy Energy Group versus komisjon
      (Kohtuasi C-693/21 P)
      (2022/C 73/15)
      Kohtumenetluse keel: hispaania
      
         Pooled
      
      
         Apellant: EDP España, S.A. (esindajad: advokaadid J.L. Buendía Sierra, A. Lamadrid de Pablo, V. Romero Algarra)
      
         Teised menetlusosalised: Naturgy Energy Group, S.A., varem Gas Natural SDG, S.A., Euroopa Komisjon, Viesgo Producción, S.L., Viesgo Generación, S.L.-i õigusjärglane
      
         Apellandi nõuded
      
      Apellant palub Euroopa Kohtul:
      
                  —
               
               
                  tunnistada käesolevas apellatsioonkaebuses esitatud nõuded vastuvõetavaks ja põhjendatuks;
               
            
                  —
               
               
                  tühistada Üldkohtu 8. septembri 2021. aasta otsus kohtuasjas T-328/18 Naturgy Energy Group, S.A. vs. komisjon;
               
            
                  —
               
               
                  tühistada komisjoni 27. novembri 2017. aasta otsus riigiabi SA.47912 (2017/NN) kohta (1) – Hispaania keskkonnastiimul söeküttel töötavatele elektrijaamadele, otsus, millega komisjon algas Euroopa Liidu toimimise lepingu artikli 108 lõikega 2 ette nähtud ametliku uurimismenetluse;
               
            
                  —
               
               
                  mõista kohtukulud välja Euroopa Komisjonilt.
               
            
         Väited ja peamised argumendid
      
      Apellant põhjendab vaidlustatud kohtuotsuse tühistamise nõuet järgmiste väidetega:
      
         Esimene väide: Üldkohus tõlgendas ja kohaldas vääralt põhjendamiskohustust osas, mis puudutab valikulisuse mõistet.
      Apellant väidab, et Üldkohus väldib tuletamast õiguslikku tagajärge, mis tuleneb liidu kohtute praktikast ja mida ta tema kohtuasjas ei kohalda, nimelt et põhjenduse puudumine seoses valikulisuse mõistega peab kaasa tooma selle, et menetluse alustamise otsus tühistatakse. Veelgi enam, Üldkohus püüab seda põhjenduse puudumist tasandada, rekonstrueerides – kohtupraktikaga vastuollu minnes – põhjenduskäigu, tuginedes otsuse erinevatele lõikudele.
      
         Teine väide: juhuks, kui Euroopa Kohus ei nõustu apellatsioonkaebuse esimese väitega: Üldkohus tõlgendas ja kohaldas seoses valikulisuse mõistega vääralt ELTL artikli 107 lõiget 1.
      Konkreetsemalt väidab apellant, et Üldkohus leidis ekslikult, et temapoolne kontroll peaks olema piiratud küsimusega, kas komisjon tegi ilmselge hindamisvea. Üldkohus tegi vea sellega, et ta keskendus oma analüüsis küsimusele, kas pooled olid „ilmselgelt“ edukalt tõendanud, et komisjon tegi oma analüüsis vea, mitte aga kesksele küsimusele, st sellele, kas komisjon tegi vea valikulisuse analüüsimisel või mitte. Igal juhul – ka siis, kui kohaldamisele kuuluski see test – oleks Üldkohus pidanud järeldama, et komisjon tegi ilmselge hindamisvea valikulisuse nõude analüüsimisel.
      
         (1)  ELT 2018, C 80, lk 20.